Zitationshinweis: 
Katrin Moeller und Andreas Müller: Transkription der Quellen: Nr. 08, Bleken, Trina, Urgicht Rostock 1569, in: Katrin Moeller / Andreas Müller / Anne Purschwitz: Rostocker Urgichten des 16. Jahrhunderts in Fällen von Zauberei und Hexerei. Digitale Methoden und Lehrkonzepte auf der Testbank (https://opendata.uni-halle.de/handle/1981185920/13873), herausgegeben vom Historischen Datenzentrum Sachsen-Anhalt, Halle 2019, DOI: http://dx.doi.org/10.25673/13772.

Urgicht Trina Bleken 1569
p. 76v
Anno (15)69 Den 2 Auguſti.
[08-01] 
Whart Thrina Bleken bördig van 
Der Khiritze wegen Ehrer agiſchande =
linge vnde vndart willen Alße vht 
Den nhabeſchreuen Articulen tho 
ehrßende ihn Die Hechte, vnde vht 
der hechte vorß Recht, Dhar Jhr ent =
lich tho ehrkant, dat ße vormöge 
ehrer ſulueſt eigen Bekantniße mit 
dem feur vam leuende thom Dhode 
ſcholde gebracht worden. (et cetera) . 
[08-02] 1. Bekant Thina Dat ße ehre leue =
dage keinen rechten mhan gehat 
hebbe, ſond(ern) ße hebbe ein vnrechte 
Dochter die heit Gretha, die hefft 
einen mhan, die heit merten 
vaget ein Bödel Knecht.
p. 77r
[08-03] 2. Dat ße thor Khiritze ihn Den Batſtauen 
vor eine Baſtouer maget gedienet, vndt 
erſt nhu wol 12 wheken, Dat ße mit ehrer 
dochter vndt ehrem mhanne {Alße 
Ehr thrine Stolpeß gewharnet weg 
tho lopende} van Dhar gewißet. (et cetera). 
[08-04] 3. Dat ße van Der Turmanſch(en) nichten 
whet whor die iſt, ſond(ern) ße vndt ehre 
dochter mit dem manne ſint leſtmalß 
bÿ ein and(er) geweſt ihn einem Dörpe 
Keÿe genant, Jnnßeit Lupße, van 
Dhar waß die dochter mit dem 
manne nha d(er) wiſmhar gegangen, 
Dhar wolden ße arbeiden, vnde ße 
hadden Thrinen vngeferlick vor 
8 dag(e)n einen Bref geſchruen, dat 
ße ſcholden tho ehre khamen, Den ße 
hadden ße dhar ihn die ahrne vor =
ßecht. (et cetera). 
[08-05] 4. Dat Anna Stedörpeß ock van 
der Khiritze vhtgeweken, die hadde 
ehrn eig(en) mhan vorgeuen, ſolckeß 
hadde ße ſulueſt tho Trhinen geßecht, 
dat suluige wif wher bÿ Guſtrow vp 
ein Dhorp, deß nhame wher ehr 
vnbewuſt. 
[08-06] 5. dat ße van der ſchütteſchen vndt 
hanß möllerſch(e)n heft thöfern gelernet, 
Die hadden ehr einen eig(e)n Duuel 
Jegeuen Die hetede Jochim, Den =
ſuluig(en) hadde ſick Thrine möten 
p. 77v

eigen gruen Vhor ſolcke kunſt tho lernen 
hedde ße möten der ſchütteſch(e)n helpen 
einen Dag wheden, ock 2 ſtucke ghar =
nenß ſpinnen vnde einen tuppen ful =
tugeß helpen vhtwaſch(e)n. 
[08-07] 6. Dat ße Jochim Eggerden Feruer thor 
Khiritz p die wheetfroue vor Daruen, 
ſolckeß hadde ße gedhan mit 2 göten. 
Den erſten ghöt hadde ehr Die ſchütteſche 
gemaket thor einem Erden potte, van 
whait, ghalle, Brunſÿlle, Rhöde wei= 
ten Klÿe vndt vhan den water dar 
die feruer die laken vhtweſchet, 
Deßen gaet hadde Thrina suluest 
vhor deß Feruerß dhör gegaten 
vp den Schiritzeſch(e)n Aflate vp den 
Auent twiſchen. 6 vndt 7 vermÿen 
dage nha pingeſt(e)n nhu vp vorgang(e)n 
pingeſt(e)n ein Jhar, Den And(er)n 
Goet hadde Thrina ſulueſt thoge =
richtet ſtercker gemaket Alße der 
Erſten geweßen vndt 14 Dage nha 
den Khiritzeſchen Aflate vhor deß 
Feruers Dör gegaten, Ohrſake, 
Dat ehr dochter mit den feruer 
Knechte hanß Pogge genant nicht 
ihn dat ferue Huß mher thowane =
de gekhamen (et cetera). 
[08-08] 7. Dat die Feruer Knecht hanß Pogge 
ſolckeß van Thrinen geford(er)t 
dat ße den Feruer die farue 
p. 78r

ſcholde vor deruen, Den hie hadde ge =
ßecht wÿ willen ehm wol feruer lanen, 
vndt hie hadde gelauet when hie 
wedder qwheme, ſo wolde hie vor 
beiden Goeten Dat gelt vhtgeuen (et cetera). 
[08-09] 8. Dat ße vndt anna Thurmanß 
her hanß Lamprecht. Borg(er)meiſtern 
thor Khiritz ßein beir vordoruen, Dar =
mit ße ſolckeß gedhan, hadde Jhnen 
die witeſche thogericht ihn 2 pungelck(e)n 
vnde Auer antwerdet ihn d(er) wefer 
ſtraten twiſch(en) vloffſten vndt denſta =
uen. Thrina hadde den Börger =
meiſter den ſchaden gedhan vp den 
Khiritzeſch(en) Aflate, vndt wher die 
vorgift thogerichtet geweßen von ßeinem 
hoppen vndt wolt vnde van dem water 
dar die Burg(er)meiſter vhtbruwet, welches 
ße gefullet Jegen den ſtrhom ihn Aller 
duuel nhame, ock alſo hen gegaten 
vor die dhör, dhar dat molt ſcholde 
Ouer gedrag(en) werden, Den and(er)n 
goet vorgift hadde die Thurman =
ſche ihn muſoluen Molthuß gegat(e)n, 
hiruör hadde die wilzeſche, dat 
thrina Lamprecht(e)n ßein Beir vor 
daruen ein ſchole ful Eruetten 
vndt ein phar ſcho gegeuen, Der 
Turmanſch(e)n auerſt Dat ße Muſoluen 
den ghoet gegaten vndt ßein beir 
vordoruen, hadde Thrina ein phar 
ſocke gegeuen, Ohrſake dat Muſolue 
der witeſch(e)n mit ßeinen ſwhinen 
den hof vp den perde marcket 
vordoruen (et cetera).
p. 78v
[08-10] 9. Dat ße Chim Zand(er) pachtſcheper thom 
Stolpe Dat muleken afgetöfert 
vnde der Burgermeiſterſch(e)n Joſt Pun =
seſch(e)n thogetöfert, Daruör ße ehr 
etlike Heße geſchencket, welcke 
Thrina vorkoft vndt dat helffte 
gelt, ehren Duuel gegeuen (et cetera). 
[08-11] 10. Dat ße hebbe Chim ſcholen deßs 
Dienerß ßeinem sohne vorgeuen, 
Ohrſake, dat ße ſick mit Den Diener vor =
törnet, Drumb dat ße dat hew mit 
der Jhle nicht thoſamende gebracht, dar 
auher hie ße geſlagen. Deßen ghoet 
hadde ße thogericht van einer add(er), 3 
poggen vnde einer ſlange vndt ehm 
vor die dhör gegaten ihn Aller du =
uel nhame. Dharuan ſcholde die 
Junge vharlemen. 
[08-12] 11. Dat ße ehr eigen ſuſter Oſtken welc =
ke ock thofern gekunt, vorgeuen, 
Drumb dat ße ock nicht eines vn =
ehrliken dodeß ſteruen ſcholde. 
[08-13] 12. Dat ße die lude bethöfern khönen 
when ße nhur feßken hadde vht 
ehren Parken vnde bernde die ſului =
ge tho puluer, vndt geueß den lud(en) 
tho drincken ihn aller duuel nha =
me, ſo mußen ße ehr volg(e)n whor ße 
wolde, solckeß hadde(n) Thrina ehr 
d(er) ſchutteſch(e)n offt geſecht vnde van der 
Thrappeſch(e)n geleret (et cetera).
p. 79r
[08-14] 13. Bekent thrina Dar mhhan ßplittern 
van den galgen piper ſchnid(en) ſchal ihn 
Aller Duuel nhame, vndt worprent 
mhanck ein phar volckeß ſo werden ße 
ſick ghram, Solckeß hadde thrina ge =
worpen twiſch(e)n Teweß wilcken thor 
Khiritze vndt ßeiner frawen, Ohrſake, 
Barbara wichmanß hadde bÿ wilcken 
gelegen vndt tho Thrinen geßecht, ße 
ſcholdeß mhaken, dat hie ßeine frowe 
ehrt vndt ehr leiff krege, Daruör ße thri =
nen ein phar Rad(e) ſcho gegeuen (et cetera). 
[08-15] 14. Dat Die ſchütteſche Jacob hoÿen vor =
gift ihn die Khanne gegaten vndt tho 
drincken gegeuen vndt geßecht, werſtu 
ein Jhar Jhar ghan ſo ſcholtu nicht leng(er) 
ghan. Ock hadde Thrina ehm einen 
ghaet vor die dhör gegaten, Ohrſake, 
dat hie d(er) ſchütteſch(e)n mhan ihn vorticht 
geſcholden, dat hie ehm wat ſcholde ge =
ſtalen hebben. 
[08-16] 15. Dat ße van Chim Hindenborg(e)n har 
gekreg(e)n vnde tho puluer gebrenet vndt 
ehm tho drincken gegeuen, Dat hie luſt 
khrege tho Sanna hoÿeß Die ehm gher =
ne hebben wolde, vndt ſo tho d(er) Ehe 
nemen, welckeß hie darna ock ge =
dhan, hiruör hadde ſanna Thrinen 
3 bhrot gegeuen vndt ein half Jhar 
bÿ ehrer mömen fur nharunge 
vorſchaffet (i)r.
p. 79v
[08-17] 16. Dat ße Achim Krög(er)n ßein Perde vorgeuen 
darmit ße ſolckeß gedhan, hadde ße 
gemaket van perde haren Khnaken, vndt 
van hare vnd(t) von ßeineß Perdeſ ſwantze 
Jtem von 3 poggen vndt ein ſlangen ſol =
ckeß hadde ße ehm vor die dhör dhar die 
perde Jnghan ihn Aller duuel nhame 
gegaten, Solckeß hadde ße gedhan vht 
befel der Cersten Trappeſch(e)n, Den Krög(er) 
hadde dieſuluige vor eine Thöfererſche 
vnde Stefel hur geſchulden, vor deß(e)n 
ghoet hadde die Trappeſche thrinen ge =
geuen ein nÿe hemde vnde ein halß 
dack. Ock hadde Anna Feuſtkenß Jho 
ſo vele gekreg(en) van der Trappeſchen 
Alße Thrina Bekamen. 
[08-18] 17. Bekant, Dat Anna Fueſtkenß mit ehr 
geratſlaget ehr ße ſcholde Bellinen 
ßein Beÿr vorderuen, Drup Thrina 
Jha geßecht, Dat ße ſolckeß dhun ſcholde. 
Datſuluige hadden ße gedhan vht befor =
deringe der Merten wegerweſch(e)n Dar =
uor hadde ehn die Pungeſche ein ſchack 
Koÿe Keßen gegeuen, Ohrſake, Bellin 
hadde die Pungeſche vor ein hur 
geſchulden, vndt ße gedröwet ßetten tho =
laten. 
[08-19] 18. Dat ehr die witeſche ein Pungecken 
mit vorgift gedhan, Darmit ſcholde 
ße Hanß Ebelen ſein beir vorderuen, 
Thrina Auerſt hadde ehm ſolckeß 
p. 80r

nicht willen tho lede dhun, Den hie 
hadde Thrinen ßein leuedage nicht 
bößes gedhan, drumb hadde ße den 
vorgift ihn den hoff geſmeten. 
[08-20] 19. Dat ße der witeſchen ein mal hadde 
helpen Dröſch(e)n Dho wher die witeſche 
ihn claus ſchröd(er)s huß geghan, vndt o wanſ 
wiß ein morffe gemaket Alße ſcholde 
ſe ehr ein ſchudde gaffel leinen, Dho 
hadde ße Clauß ſchröd(er)n gefraget, what hie 
dröſchen wolde, drup hie geßecht, hie 
wolde hauer Dröſch(e)n, auerſt alße die 
Witeſche wedd(er) weg geghan waß, Dho 
hadde hie Eruetten angelecht, die 
witeſche auerſt hadde hauen ange =
lecht vndt beginnet erſtmal van der 
5 gharue linckſideß vmb her ihn aller 
Duuel nhame gedröſchet, Dho hadde 
ße van Claus ſchröd(er)s ſchune Eruetten 
vnd(e) Jhren hauern gekreg(e)n, Die 4 
Scharuen Auerſt Drup nicht gedröſchet 
wörden hengelecht ihn Aller duuel 
nhame, ock Alſo wedd(er) vpgehauen vndt 
ihn den Taß gelecht, vndt ſo affte Alße 
van den 4 scharuen einer wedd(er) wörde 
vp die ſchune gelecht vndt drup gedröſchet 
ihn aller Duuel nhame, ſo muſte 
ehr die Duuel van and(er) bude ſchünde =
len, whor ße dröſchkeden, khorne halen.
[08-21] 20. Dat die witeſche van Hanß Trappen 
von Hanße Bhön heft Khorne halen laten 
tho 2 mhalen, Ein mhal 4 ſch(effel) molt, 
vndt 3 sch(effel) Roggen, thom and(er)n mhal 
p. 80v

1/2 sch(effel). weiten vht Dem sacke, Daruan 
hoedden ße Thrinen einen wulf ge =
backen. 
[08-22] 21. Dat ße vnde Anna Feuſtkenß Jochim 
Gerken vor 12 Jharen ßein Beÿr vor =
daruen, Darmit ße ſolckes gedhan wher 
gemaket von 3 Khorne molteß vndt 
hoppe ihn Aller Duuel nhame, vndt 
Anna Feuſtkenß haddeß ihn ein klein 
Püngelcken gehat vndt mit einer 
Khnut mathel moiſch(e)n 2 bende ihn die 
Böddem geſteken, vndt die nathelen 
drinne bliuen laten, Ohrſake dat 
Jochim Gerke Annen geſchulden dat 
ße ehm die Göße ſcholde vorhödet hebben 
vnde Anna sick entſchuldiget dat ße 
solckeß nicht gedhan. 
[08-23] 22. Dat die heinaſche tho ehr geßecht, Alße 
ße ehr dochter Annen vhtgegeuen {da 
ße vp Den Auent Alleine bÿ dem Paur 
geßeten Alße die Brudigham mit der 
brudt tho bedde gegang(e)n} den Thri =
na hadde dhar die fate gewaſchen 
Dat ße die heinaſche van d(er) Dreÿeſchen 
tho Zeruitze thöferen gelernt, vndt 
ferner geßecht when her Caßpar Nien =
dörp ßeinen Koÿen vndt ſwhinen whet 
vhergeue, ſo ſcholdeß der heinaſchen 
Ehre vhorkrig(e)n. Ock hadde die hie =
naſche den duuel dartho gehat, 
dat hie hadde van Caßpar Nÿendörpeß 
p. 81r

aßen ein {Alße hie 3 bÿ der Krippen ſtande} 
den halß möten vmb dreyen, Ohrſake 
dat hie nicht tho vele gelt van den oßen 
mhaken ſcholde. Ock ßecht Thrina dat 
heinaſche tho ehrer dachter Annen Köſte 
van Caßpar Nÿendörpeß Böhne hadde 
halen laten 6 sch(effel). molteß welckeß ehr 
nach gemangelt, Ohrſake dat ße Caßpar 
Nÿendorp ſchaden gedhan, Drumb dat 
ſeiner frowen moder die Klitzingeſche 
Jhrem ſone Claus vor einen ſcheuenack(e)n 
geſchulden, Deße Beredinge hadde Thrine 
mit d(er) heinaſch(e)n geholden Alße Ihrer Dochter 
mhan ihn Tÿeß hands fuße vor dem 
weſtpfaleſch(e)n dhor gemhanet. Vp Dießen 
Articul iſt Thrina ihn ſond(er)heit vhormanet 
worden, dat ße keinem tho leue ehrlede 
edwaß mit vnwarheit Auerſeggen ſcholde 
darmit ße ſick ahn Jhrer ßelen ßeligkeit kei =
nen ſchaden dede, Drup Thrina bedechtlick 
vndt wetentlick geantwerdet, Dat ße vp 
dat ſuluige what ße van der heinaſchen 
geßecht wil leuendig vndt doet bliuen, 
vndt den Drup entfang(e)n die ehr liff vndt 
leuent gegruen hefft. 
[08-24] 23. dat ße Criſtine Stolpeß thofern gelert, 
Alſo dat ße van einer Kho könde mher 
melcken Alße ein and(er) von 4 Köÿen. 
Ock hadde Thrina Jhrer Diſeipulinnen 
ein eigen Duuel gegeuen, Die Hetede 
Hanß. hiruör hadde Criſtina Alle 
Sonnabent Thrinen ein friſche botter 
gemaket. 
[08-25] 24. Dat Die Schurſche maßen angedhan 
p. 81v

Dat hie mit ßeiner frowen die Jtzundeß 
Claus Köppe heft, keine Kind(er) khrigen 
khunde, den die ſchurvche hadde geßecht 
Alle Kind(er) die maß mit ßeiner frowen 
hedde, die wolde ße vpfreten. Ohrſake 
dat ße vhormeinet Jhre vnrechte ſohne 
die ſcholde deſto mher gud(er) Ehruen. 
[08-26] 25. Dat Thrina tho Jed(er) tidt wen ße den Du =
uel geladen 3 ſcherff gegeuen, vndt hie 
hadde ehr nummer mher gelt halen 
willen, den hie hadde geßecht ße ſcholde 
ahrme bliuen, Auerſt when hie d(er) Bör =
gemeiſte(r) ſch(e)n der Joſt Pungeſch(e)n gelt hedde 
halen ſchölen ſo wher hie willig geweßen, 
Ein mhal auerſt dho hadde ße ehn betwung(e)n 
dhat hie ehr ſcholde brodt halen von einem 
Becker mit nhame Hartſtake, Dho hadde 
Hie nichts khrig(e)n khönen, Den dat brodt 
wher noch nicht ghar geweßen. (et cetera). 
[08-27] 26. Dat ße Alle Dunnerdage nacht mit 
den Duuel gebolet vnde hie wher 
tho ehr gekamen Alße ein and(er) ſtatlick 
mhan bekledet mit Allerleÿe Kleder 
vnde benedden mit ſammit vhor =
bremet, vndt when hie wedd(er)umb was 
van ehr gegangen {wile hie mit ehr 
nicht kunde thoſchaffen hebben} ſo 
hadde hie gelachet vnde wher ghar 
kholt geweßen. 
[08-28] 27. Dat ße deß mandageß ihn dem vorgang(ene)n 
p. 82r

Oſtern wher thom Sacrament gegangen, 
wile ſe thauörne mal leng(er) der ihn 4 Jharen 
nicht dartho geweßen, Do wher die 
Duuel vp den Donnerſtag darna tho 
ehr gekamen ſcheldig geweßen vndt geſecht : 
Jha wiltu mÿ vorlaten vnde den Högeſt(e)n 
Annehmen ſo werſtu ihn deßem Jhare noch 
tho feur khamen, vndt Jck wil dÿ den 
halß vmb dreÿen, dho hadde ße geßecht 
ehr dha dho nicht, drup hie wedd(er) geßecht 
ick wil dÿ gelick noch ein theiken dhun, 
dha hadde hie ehr mit deß den Rachter 
Ahrme vmb böget, Dat ße denſuluig(e)n 
molte wheken ihn d(er) dwelen gedrag(e)n 
vndt khunde nhu Mundeß nach nicht 
Recht bög(e)n (et cetera). 
[08-29] 28. Dat ße dit Jhar vp S(ankt) wolbargeß nacht 
vngeferlick wol 4 ſtunden vp Blockeß 
berge geweßen, dhar hadden ße gegeten vndt 
gedruncken, dhen dhar wher ein Bulle 
vndt viff oßen geſlachtet, vndt dat 
Beÿr welckeß ße gedruncken hadden ße 
van Zerueſt halen laten, Darna 
hadden ße gedantzet dhar wheren 2 
ſwerre ſpällude geweßen, die eine 
hadde ein Bunge gehat vndt die and(ere) 
ein Thrammete, die Auerſte 
hadde mit der Brudt vhor lehn gedantzet, 
dieſuluige hadde einen schönen Rock 
Angehat mit einem groten witten 
Brawelß, Dho wher die brudt ihm Dantze 
gefallen vnde Jhre vele mher, vndt Thrine 
hadde hindenha gedantzet, die wher 
ock gefallen, dho hadde ehr die Duuel 
mit den hacken vor den hind(er)ſten geſtoß(en) 
vndt geßecht, Oho dit Jhar werde gÿ thö =
fereſche(n) keinen gud(e)n dege hebb(e)n vndt thom and(er)n 
Jhar werſtu nicht wedd(er) khamen. (et cetera).
p. 82v
[08-30] 29. Dat ße vp einer ſwhiege nha Blackeß Berge 
gefaren vnde geßecht whol vp vndt whal 
ahn, nergent ahn, ihn dem wher ße dhar 
geweßen. Ock hadde Thrina deße 
nhageſchreuen Perſone dhar geßahen, 
die Michel heinaſche, die witeſche, die 
ſchutteſche, Cerſten Trappeſche, Stina 
Stolpeß, die Joſt Pungeſche, Anna Feuſt =
kenß. Jtem die Rademanſche vndt 
die Bulteſche hadden ſick dhar mit ein 
and(er) geſchulden, die Rademanſche 
hadde tho d(er) Bulteſch(e)n geßecht, Du 
hefftes gemaket dat wÿ hir ſindt 
her gekhamen, vndt nhu werde wÿ 
gebernet werden, Doch hadde die 
Rademanſche geßecht ick wil mÿ wol 
vorßein, Drup die Bulteſche geßaht, 
wo ick gekreg(e)n, ſo wil ick vp dÿ meld(e)n 
[08-31] 30. Leſtlick heft ſick Thrina Deße 
begang(e)n Oueldaet laten lher ſein, 
vndt die afgeſante Radeß perſonen 
der Stadt Khiritze mit vorgeuinge 
ehrer thranen, vmb vorgeuinge gebed(en). 
[08-31] Dit Alleß hefft Thrina ihn der 
Fronerÿe gutwillig abs(entus) ulla tor =
tura ihn Jegenwerdigkeit der Erbar(e)n 
vnde wißen her Jurgen Bung(e)s vndt 
her Caſpar Lindebergeß Richtheren, 
p. 83r

Ock ihn bÿweßende Der Erſamen vndt nam =
heftig(e)n her Caſpar Nÿendorp Burgemeiſter 
hanß Trappe Rhatsmhan vnde Jurgen 
Nÿenthau Börger abgeſanten d(er) Stadt 
Khiritze, vnde Thonÿes Khone vndt N. 
harre Alße ſond(er)lick hir thagebed(e)n tuge, 
Drup ſee den ferner öffentlick ihm ſittende 
Gerichte vhor allermenniglick gefraget 
what ſe vp die vorgeleßenen Articul 
ßede, vndt wile ße ſolckeß mit Jhrem Jha 
bekreftigede, So iſt doch Ordel vndt Recht 
ehrkant worden, dat ſe nach wedd(er) acht 
edd(er) vorſpraken geneten ſcholde, ſond(er)n 
ße ſcholde Allein den bandt Drumb lid(e)n 
vnde mhan ſcholde ße hen vthen fören, 
vnde mit dem feur vom leuende thom 
doden breng(e)n, Jdt wher den ſake dat ße 
die heren begnaden wolden (et cetera).